ΓΡΑΠΤΗ ΕΡΩΤΗΣΗ E-2959/97 υποβολή: Anita Pollack (PSE) προς την Επιτροπή (17 Σεπτεμβρίου 1997)

Θέμα: Eπιχειρήσεις εθνικών μειονοτήτων

Υφίσταται κάποιο κοινοτικό δίκτυο για την προώθηση ή ανταλλαγή πληροφοριών και ιδεών σχετικά με τις επιχειρήσεις των εθνικών μειονοτήτων ώστε να υποβοηθηθεί η ανάπτυξή τους και να εξασφαλισθεί η επιτυχία τους; Εάν όχι, ποιά είναι τα σχέδια της Επιτροπής για τη δημιουργία ενός τέτοιου δικτύου;

Απάντηση του κου Παπουτσή εξ ονόματος της Επιτροπής (7 Νοεμβρίου 1997)

Η Επιτροπή γνωρίζει τα προβλήματα που αντιμετωπίζουν οι εθνικές μειονότητες όσον αφορά τη δημιουργία ή την ανάπτυξη εμπορικών επιχειρήσεων. Το τρίτο πολυετές πρόγραμμα ((ΕΕ L 6 της 10.1.1997 )) για τις μικρομεσαίες επιχειρήσεις στην Κοινότητα προβλέπει την υποστήριξη επιχειρήσεων που διοικούνται από επιχειρηματίες προερχόμενους από μειονεκτικές κοινωνικές ομάδες, στηρίζοντας την αναζήτηση νεωτεριστικών λύσεων μετά από την επισήμανση των συγκεκριμένων προβλημάτων που πρέπει να αντιμετωπιστούν.

Ορισμένα κράτη μέλη διαθέτουν διάφορους ιδιωτικούς οργανισμούς, εθνικούς ή περιφερειακούς αλλά με περιορισμένη γεωγραφική κάλυψη, που έχουν ως αποστολή να παρακολουθούν αυτόν τον τομέα, να συγκεντρώνουν πληροφορίες και να βοηθούν τους επιχειρηματίες στο εμπορικό τους σχέδιο. Εξ όσων γνωρίζει η Επιτροπή, αυτοί οι οργανισμοί δεν είναι ενταγμένοι σε μια κοινή δομή.

Εξ άλλου, σε κάθε κράτος μέλος, υπάρχουν δημόσιοι ή εξομοιούμενοι οργανισμοί αποστολή των οποίων είναι να βοηθούν τις επιχειρήσεις γενικά. Για τους οργανισμούς αυτούς, το θέμα των εθνικών μειονοτήτων μπορεί να αποτελέσει σημαντικό τομέα για την πραγματοποίηση σειράς ερευνών, κυρίως στα πλαίσια μιας πολιτικής ένταξης και, επίσης, αναζωογόνησης του εμπορίου στις μειονεκτικές αστικές ζώνες.

Σχετικά με το θέμα αυτό, αξίζει να σας υπενθυμίσω ότι το τοπικό εμπόριο έχει επιλεγεί και περιλαμβάνεται στις τοπικές πρωτοβουλίες ανάπτυξης και απασχόλησης (ΤΠΑΑ), λόγω της δυνατότητάς του να δημιουργεί θέσεις εργασίας και να συμβάλει στην ενίσχυση της ανάπτυξης των μειονεκτικών ζωνών που κατοικούνται κυρίως από εθνικές μειονότητες. Σε αυτά τα πλαίσια, ο στόχος της δράσης «Commerce 2000» της Επιτροπής είναι να εντοπίσει τις καταλληλότερες δράσεις και να τις διαδώσει στις τοπικές, εθνικές και κοινοτικές αρχές, που εξασφαλίζουν τον προγραμματισμό των διαρθρωτικών ταμείων.

Με αυτή την προοπτική, πραγματοποιείται έρευνα για την κατάσταση του τοπικού εμπορίου στις μειονεκτικές αστικές ζώνες των 15 κρατών μελών. Η πρόσκληση υποβολής προσφορών που δημοσιεύτηκε ((ΕΕ S 192 της 3.10.1997 )) θα επιτρέψει τον εντοπισμό θεμάτων που θα χρησιμεύσουν ως βάση για τις εργασίες διαφόρων ομάδων προβληματισμού. Οι εμπορικές δραστηριότητες των εθνικών μειονοτήτων είναι πιθανό να αποτελέσουν ένα ιδιαίτερα ενδιαφέρον θέμα από αυτή την άποψη και να προσφέρουν τη δυνατότητα δημιουργίας ενός δικτύου ανταλλαγής καλών πρακτικών.

Όσον αφορά τη βιοτεχνία, η Επιτροπή δημοσίευσε πρόσκληση υποβολής προτάσεων (C 117) στις 15 Απριλίου 1997. Αυτή η πρόσκληση υποβολής προτάσεων για τις βιοτεχνικές και τις μικρές επιχειρήσεις περιλαμβάνει πολλούς στόχους, εκ των οποίων ένας αφορά την πρόσβαση στην ενημέρωση και στις υπηρεσίες χάρη στην ανάπτυξη της πληροφορικής.

Οι δράσεις που θα αναληφθούν στα πλαίσια αυτού του στόχου θα πρέπει να καταδείξουν τη χρησιμότητα δημιουργίας μιας κεντρικής μονάδας πληροφορικής (ενός εξυπηρετητή) που να μεταδίδει χρήσιμες για τους επικεφαλής μικρών και βιοτεχνικών επιχειρήσεων πληροφορίες, υπηρεσίες και συμβουλές (για τα δίκτυα πληροφορικής). Αυτή η κεντρική μονάδα θα πρέπει να είναι εύκολα προσπελάσιμη από τους βιοτέχνες και τους επικεφαλής επιχειρήσεων.

Εξ άλλου, στα πλαίσια των διαφόρων στόχων, έχει δοθεί προτεραιότητα στις δράσεις υπέρ των γυναικών, των νέων και των μειονεκτικών ομάδων, που διαδραματίζουν έναν όλο και σημαντικότερο ρόλο στην εμφάνιση νέων μικροεπιχειρήσεων.